Vineri, 22 martie, în jurul orei 13.00, polițiștii Serviciului Rutier au fost sesizați despre producerea unui accident rutier, pe Drumul Național 1A, în localitatea Blejoi. În urma impactului dintre mai multe autovehicule, traficul rutier este blocat pe ambele sensuri.
Potrivit primelor informații transmise de polițiști, accidentul s-a produs astfel: un bărbat 56 de ani, în timp ce conducea un autoturism ar fi pătruns pe contrasens și ar fi acroșat un alt ansamblu de vehicule, condus de un bărbat de 57 de ani.
În urma impactului autoturismul a fost proiectat într-un parapet metalic și ulterior într-un alt autovehicul, condus de un bărbat de 55 de ani.
Conducătorul unei motociclete, un tânăr de 21, ar fi frânat, pentru evitarea coliziunii și ar fi căzut pe partea carosabilă.
În urma producerii accidentului a rezultat vătămarea corporală a tânărului de 21 de ani și a conducătorului auto de 56 de ani.
Aceștia au fost transportați la o unitate medicală pentru acordarea îngrijirilor medicale de specialitate.
Conducătorii auto implicați în accident au fost testați cu aparatul etilotest, valoarea indicată fiind de 0,00 mg/l alcool pur în aerul expirat.
În cauză, cercetările sunt continuate de polițiști în vederea stabilirii tuturor împrejurărilor în care s-a produs accidentul rutier, în cadrul unui dosar penal deschis sub aspectul săvârșirii infracțiunii de vătămare corporală din culpă.